b'\n_START_ARTICLE_\nNesre\xc4\x8da raketoplana Columbia\n_START_PARAGRAPH_\nNesre\xc4\x8da raketoplana Columbia, ki se je zgodila 1. februarja 2003, je ena najhuj\xc5\xa1ih nesre\xc4\x8d v zgodovini vesoljskih poletov. Raketoplan Columbia je zgorel 16 minut pred predvidenim pristankom ob vstopu v Zemljino atmosfero zaradi odpovedi toplotnega \xc5\xa1\xc4\x8dita tik pred koncem odprave STS-107. Umrlo je vseh sedem astronavtov._NEWLINE_Domneva se, da je bil za nesre\xc4\x8do kriv udarec kosa za\xc5\xa1\xc4\x8ditne pene iz glavnega tanka v sprednji rob levega krila. Tu je po\xc5\xa1kodoval del toplotnega \xc5\xa1\xc4\x8dita, ki je na tem mestu izpostavljen najvi\xc5\xa1jim temperaturam (tam se namre\xc4\x8d vro\xc4\x8da plazma najbolj pribli\xc5\xbea raketoplanu). Visoka temperatura je nato po\xc4\x8dasi uni\xc4\x8dila notranjo strukturo krila, kar je sprva pomenilo odpoved posameznih sistemov v tem krilu, kasneje pa je to povzro\xc4\x8dilo nekontroliran let in razpad raketoplana._NEWLINE_Sprva ta napaka ni bila vidna, ko pa je bila Columbia na vi\xc5\xa1ini pribli\xc5\xbeno 70\xc2\xa0km, so amaterski opazovalci na tleh videli prvi del, ki je odpadel z raketoplana. Temu je sledilo \xc5\xa1e nekaj odpadlih delov in pribli\xc5\xbeno v tem \xc4\x8dasu so v centru za nadzor vesoljskih poletov v Houstonu zaznali povi\xc5\xa1ano temperaturo na ve\xc4\x8d mestih. Sprva niso posumili na kak\xc5\xa1no napako, saj se je povi\xc5\xa1ana od\xc4\x8ditana temperatura pojavljala tudi pri prej\xc5\xa1njih misijah._NEWLINE_Opazovalci na tleh so opazili \xc5\xa1e ve\xc4\x8d bliskov in odpadlih delov, nad Teksasom pa so za\xc4\x8deli odpovedovati tudi ostali senzorji tlaka in temperature v levem krilu, ravno tako so telemetrijski podatki kazali na odpoved hidravli\xc4\x8dnih sistemov. Nadzorni center je o tem obvestil posadko raketoplana, kmalu zatem pa je bila zveza prekinjena, ravno tako prenos telemetrijskih podatkov z raketoplana. Kontrola v Houstonu ni pomislila na kaj huj\xc5\xa1ega in je poskusila ponovno vzpostaviti zvezo z raketoplanom. Kmalu so za\xc4\x8dela prihajati poro\xc4\x8dila o mo\xc4\x8dnem poku in razpadu raketoplana, kar so opazovali opazovalci na tleh. \xc5\xa0ele takrat je vodja kontrolnega centra razglasil izredno situacijo._NEWLINE_Oblasti so pozvale prebivalce, naj se zaradi prisotnosti strupenih snovi delov raketoplana ne dotikajo in naj njihovo lokacijo sporo\xc4\x8dijo iskalnim ekipam. Kljub temu, da so napovedale tudi stroge sankcije za vse, ki bi posedovali te dele, so se na internetu kmalu pojavili oglasi za prodajo najdenih delov._NEWLINE_Vsi raketoplani so bili prizemljeni vse do misije STS-114, ki jo je 26. julija 2005 opravil raketoplan Discovery.'